Leonardo DiCaprio

Leonardo Wilhelm DiCaprio (ääntäminen IPA: , s. 11. marraskuuta 1974 Los Angeles, Kalifornia) on yhdysvaltalainen Oscar-palkittu näyttelijä ja elokuvatuottaja. Hänet tunnetaan muun muassa rooleistaan elokuvissa Gilbert Grape (1993), Titanic (1997), Lentäjä (2004), The Departed (2006), Blood Diamond – veritimantti (2006), Inception (2010), Django Unchained (2012), The Wolf of Wall Street (2013) ja The Revenant (2015). DiCaprio on kuusinkertainen Oscar-ehdokas, kolminkertainen Golden Globe -voittaja sekä SAG-palkintovoittaja. DiCaprio voitti parhaan miespääosan Oscar-palkinnon vuonna 2016 elokuvasta The Revenant.

Elämä ja ura 
DiCaprio syntyi Los Angelesissa vuonna 1974. Hänellä on saksalais-venäläis-italialaiset sukujuuret. Hänen isänsä George DiCaprio on sarjakuvapiirtäjä.

Läpimurtonsa DiCaprio teki vuonna 1993, kun hänet valittiin satojen hakijoiden joukosta esittämään Toby Wolffin roolia elokuvaan Tämän pojan elämä. Samana vuonna ilmestyneessä Gilbert Grape -elokuvassa DiCaprio esitti kehitysvammaista hahmoa nimeltä Arnie Grape. Hän sai roolisuorituksestaan Oscar- ja Golden Globe -ehdokkuuden.

DiCaprio alkoi nousta tähteyteen Baz Luhrmannin ohjaamalla elokuvalla William Shakespearen Romeo + Julia, joka ilmestyi vuonna 1996. Elokuva tienasi maailmanlaajuisesti elokuvateattereissa 147 miljoonaa dollaria. Todellinen suurmenestys oli kuitenkin seuraavana vuonna ilmestynyt Titanic, josta tuli tuottoisin elokuva kautta aikojen, ja joka voitti 11 Oscaria. DiCaprio esiintyi elokuvassa Kate Winsletin kanssa pääparina. Elokuvan ansiosta DiCaprio nousi todelliseksi maailmantähdeksi. DiCaprio oli ehdolla Titanicista muun muassa Golden Globe -palkintoon.

DiCaprion seuraavia elokuvia olivat Rautanaamio, jossa hän teki kaksoisroolin Ranskan kuninkaana Ludvig XIV:nä ja tämän kaksoisveljenä, sekä The Beach, joka sai runsaasti kielteistä julkisuutta.

Vuoden 2002 elokuvat Gangs of New York ja Ota kiinni jos saat olivat arvostelumenestyksiä. Jälkimmäisestä elokuvasta DiCaprio sai uransa kolmannen Golden Globe -ehdokkuuden huijari Frank Abagnalen roolista. Seuraavaksi DiCaprio esiintyi elokuvatuottaja Howard Hughesina elokuvassa Lentäjä. Hän voitti elokuvasta uransa ensimmäisen Golden Globen (paras miespääosa draamaelokuvassa). DiCaprio oli roolistaan ehdolla lisäksi muun muassa Oscar-palkintoon.

Vuosi 2006 oli DiCapriolle erityisen hyvä, sillä hän teki kaksi kehuttua roolisuoritusta. Hän näytteli jo kolmannen kerran Martin Scorsesen elokuvassa tehdessään pääroolin elokuvassa The Departed. Elokuvasta Blood Diamond – veritimantti DiCaprio sai kehuja opittuaan vaikean afrikaanerien käyttämän englannin korostuksen. DiCaprio sai molemmista elokuvistaan Golden Globe -ehdokkuuden. Lisäksi hän oli ehdolla muun muassa kolmannen kerran urallaan Oscar-palkintoon suorituksestaan elokuvassa Blood Diamond – veritimantti.

DiCaprio palasi ensimmäisen kerran sitten Titanicin samaan elokuvaan Kate Winsletin kanssa, kun he näyttelivät vuonna 2008 elokuvassa Revolutionary Road.

DiCaprio näytteli pääosaa vuonna 2010 ensi-iltansa saaneessa Christopher Nolanin ohjaamassa Inceptionissa.

Vuonna 2014 hänet palkittiin parhaan miespääosan Golden Globella roolistaan elokuvassa The Wolf of Wall Street.

DiCaprio on paljastanut lehtihaastattelussa kieltäytyneensä roolista George Lucasin ohjaamissa Tähtien sota -saagan 1990- ja 2000-lukujen taitteissa tehdyissä esiosissa. Lucas ehdotti hänelle Anakin Skywalkerin roolia. Samoin Joel Schumacher tarjosi DiCapriolle Robinin osaa Batman Forever -elokuvassa. Hän kävi neuvotteluja myös Hämähäkkimiehen roolista 2000-luvun Spider-Man-elokuvissa. DiCaprio kuitenkin kieltäytyi näistä elokuvista, jotka lopulta menestyivät taloudellisesti.

Vuonna 2016 hänet palkittiin parhaan miespääosan Oscarilla elokuvasta The Revenant (2015).

Yksityiselämä 

DiCaprio ei ole koskaan ollut naimisissa eikä hänellä ole lapsia. Hän seurusteli noin neljä vuotta huippumalli Gisele Bündchenin kanssa. Suhde päättyi vuonna 2005. DiCaprio alkoi samana vuonna seurustella malli Bar Refaelin kanssa. Maaliskuussa 2011 parin kuitenkin ilmoitettiin eronneen viiden vuoden seurustelun jälkeen. Joulukuussa 2011 Leonardo alkoi seurustella Victoria’s Secret -mallin Erin Heathertonin kanssa. Pari erosi loppuvuodesta 2012. DiCaprio seurusteli malli Nina Agdalin kanssa vuosina 2016–2017. Ennen Agdalia DiCaprio seurusteli malli Kelly Rohrbachin kanssa. Vuosina 2017–2022 DiCaprio seurusteli argentiinalaisen mallin Camila Morronen kanssa.

DiCaprion toiminta ympäristönsuojelun parissa on saanut kiitosta ympäristöjärjestöiltä. Matkustaessaan hän suosii reittilentokoneita yksityiskoneiden sijasta. DiCaprio ajaa hybridiautoa ja hän on asennuttanut talonsa katolle aurinkopaneeleita. Hänen vuoden 2007 dokumenttielokuvaansa Yhdestoista hetki koskevassa haastattelussa DiCaprio nimitti ilmaston lämpenemistä ”ympäristöhaasteeksi numero yksi”.

DiCaprio on yksi Venturi Grand Prix’n perustajista. Venturi Grand Prix osallistuu vuodesta 2014 alkaen uuteen Formula E -sähköformulasarjaan.

Valikoitu filmografia

Lähteet

Aiheesta muualla 

 Virallinen sivusto 
 
 

Yhdysvaltalaiset elokuvanäyttelijät
Yhdysvaltalaiset elokuvatuottajat
Parhaan miespääosan Oscar-palkinnon saajat
Golden Globe -palkinnon saajat
SAG-palkinnon saajat
BAFTA-palkinnon saajat
Formula E -taustavaikuttajat
Vuonna 1974 syntyneet
Yhdysvaltalaiset ympäristöaktivistit
Elävät henkilöt
Seulonnan keskeiset artikkelit
Yhdysvaltalaiset lapsinäyttelijät
Amerikansaksalaiset
Amerikanvenäläiset
Amerikanitalialaiset